Man vas ná hy beampte wou omkoopArgieffoto ŉ 32-jarige man is in hegtenis geneem nadat hy ŉ Johannesburgse munisipale beampte probeer omkoop het. Herman Mashaba, burgemeester van Johannesburg, sê die man is na bewering met byna R1 miljoen agterstallig op sy munisipale rekeninge. Mashaba sê die man het glo gepoog om die spanleier van die BuyaMthetho-projek met R5 000 om te koop. Volgens hom is ŉ reaksiespan na die man se huis ontbied waar hulle glo vasgestel het dat die man se elektrisiteit onwettig verbind is. “Daar word beweer dat die man toe die beampte probeer omkoop het om nié die krag af te sluit nie,” sê Mashaba. “Die beamptes het die man daarna in ŉ lokval gelei deur hom te oortuig dat hulle die geld sou vat, maar hom in hegtenis geneem toe hy die geld oorhandig het.” Die verdagte sal na verwagting Maandag in die Johannesburgse landdroshof verskyn.